**toamna foarte târziu**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de fapt când e toamna foarte târziu?

când mă surprind nostalgiile urcându-mă

în vârful pereților

când mă uit la tine fix din lăuntrul ochilor mei

cu pupilele răsucite

înconjurându-mă cu tine?

de fapt când e toamna târzie?

când te muți tu la mine

și eu îmi întorc sufletul înapoi în mine

și-ți tremură iubirea de frig

încotoșmănată pe margini

când mă rogi să te strâng cu genunchii la piept

să mă uit la tine

din toate părțile

de deasupra copacilor?

spune-mi, de fapt când e toamna târziu?

când îmi rupi trupul în crengi uscate

și faci un foc în mine să mă privesc în el

și tu

îți încălzești picioarele ude

de atâta toamnă-n neștire ?